# ארץ נהדרת - דמויות

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

"ארץ נהדרת" הינה תוכנית טלוויזיה במהלכה מתארחות דמויות רבות, חלקן מוכרות וחלקן פיקטיביות, אותן מגלמים עלמה זק, אלי פיניש, מריאנו אידלמן, אורנה בנאי, דב נבון וטל פרידמן (לצד אסי כהן ויובל שגב). צוות התוכנית כולל משתתפים קבועים שהם אמנים מוכרים בעולם הבידור הישראלי, המתוגברים לעתים בהופעות אורח של אמנים אחרים וידוענים. למעט מנחה התוכנית איל קיציס, המופיע באופן קבוע בשמו שלו ובתפקידו כמנחה המהדורה, כל משתתפי התוכנית האחרים מגלמים דמויות רבות ומשתנות. הדמויות המגולמות הן של אישים בפוליטיקה הישראלית, של אנשי ציבור ושל אנשי תקשורת מוכרים, המוצגים בחיקוי הומוריסטי כקריקטורות, לעתים באור מגוחך ונלעג. חלק מהדמויות המגולמות הן דמויות פיקטיביות, המייצגות סטריאוטיפים ותופעות מוכרות בחברה הישראלית.

## [עריכה] אייל קיציס

קיציס הינו מנחה התוכנית, ומתאפיין ברצינות יתרה, כמי שמנסה לנהל מהדורת חדשות אמיתית, רצינית ועניינית. תפקידו הסאטירי מגיע לשיאו בהגשת המבזקים, המבוססים על אירועים אמיתיים מהשבוע החולף, עם תוספת הומוריסטית בסיומם. בין קיציס ואודי בן-דוד-פדרבוש (אותו מגלם דב נבון) יחסי איבה משעשעים, כאשר קיציס אינו מעריך את כישורי העבודה של פדרבוש, שלא ממלא תפקידו כראוי. קיציס ידוע כמי שמתחיל כל תוכנית ב"ערב טוב ושבת שלום לכם", ומסיים כל תוכנית במילים "ואל תשכחו, יש לנו ארץ נהדרת". בין השאר, אחראי על קריון המערכונים החיצוניים.

## [עריכה] טל פרידמן

- חלי גונזלס (שלי יחימוביץ', עיתונאית ופוליטיקאית): חלי הינה עיתונאית כעורה, דעתנית ופמיניסטית, המתבררת כצבועה, וכנואשת לאהבה ותשומת-לב. חלי מתוארת כאישה צינית, המנסה לקדם את האג'נדה שלה בכל דרך אפשרית, תוך הטחת עלבונות ביריביה, ואף בעמיתיה.
- אריאל שרון (ראש ממשלת ישראל לשעבר): מאופיין כאדם בעל גוף כבד ושמן בצורה קיצונית, וכבעל אופי מגושם, ערמומי, מושחת וילדותי.
- טומי לפיד (חבר כנסת לשעבר): מאופיין כאדם תוקפני, גזען ומתנשא, הנוטה לעלוב בבני שיחו, בייחוד במזרחיים ובדתיים.
- משה יעלון (רמטכ"ל לשעבר): מתואר כחנון רשמי וממלכתי בכל מובן אפשרי, שלא מצליח להתנתק מהנורמות הקבועות של צה"ל.
- חיים יבין (מנחה טלוויזיה): מתואר כאיש טלוויזיה מיושן וסהרורי, הנוטה לדרמטיות יתר, כאשר מקריא חדשות ישנות, ומקריא בקביעות מספרי חירום.
- אומלטה (אודטה שוורץ, עיתונאית ומנחת טלוויזיה): מנחת תוכנית בוקר וולגארית ומוגזמת, הנוטה להתלהבות-יתר, כאשר מזלזלת באורחיה.
- מתן וילנאי (חבר-כנסת): מתואר כאדם משעמם וחסר חוט-מחשבה, אשר מדבר ומגיב באופן איטי במיוחד. בהופעתו החיצונית, ראשו מחודד מעלה.
- רני רהב (איש יחסי ציבור): מתואר כיחצ"ן חלקלק, מושחת ונכלולי, אשר נוטה לבזות את סובביו, ולפרסם בקביעות את מיוצגיו.
- ארקדי גאידמק (מיליארדר ותורם): מתואר כמאפיונר עשיר ומאיים, אשר כל הממסד הישראלי מתקפל בפניו. נוטה להגיע עם לטאה על צווארו, כרשע טיפוסי.
- אהוד אולמרט (ראש-הממשלה): מאופיין כנוכל (סוגר עסקאות נדל"ן), מסתורי, מהורהר וחסר-אופי שתפקידו גדול ממידותיו, ולכן נוטה לחקות את רה"מ לשעבר אריאל שרון.
- מינה צמח (סוקרת): מאופיינת כעורכת סקרים משועממת ומשעממת, הנוטה לפנות אל נתונים חסרי משמעות, המבליטים את דמותה האפורה.
- חנה לסלאו (שחקנית ובדרנית): מתוארת כשחצנית, יהירה ומוגזמת, המנסה לשנות תדמיתה לשחקנית רצינית, ומספרת בדיחות מיניות ישנות.
- אמנון לוי (מנחה טלוויזיה): מוצג כמי שמתעסק אך ורק במין, ומתעניין בתוכניתו "שומר מסך" בכתבות הנוגעות בהטרדות מיניות.
- ארקדי דוכין (זמר): מאופיין כזמר עייף, איטי ודכאוני, אשר מזמן איבד התלהבותו ממוזיקה.
- מוחמד אבו טיר (ממנהיגי החמאס): מתואר כ'סטלן', העוסק בארגון מסיבות במטרה להסתיר את קשריו למאבק החמאס.
- זאב רוזנשטיין (פושע): מאופיין כאדם מפחיד וזועף, השולט בכל סובביו לפי רצונותיו.
- משה דץ (בדרן): מתואר כאיש ילדותי, נשי ושטותי שתמיד נגרר אחרי אשתו, אורנה דץ בנסיון לפרסם את קלטות הילדים של השניים.
- פיני גרשון (מאמן כדורסל): מוצג כאדם שמח ואוהב חגיגות שתמיד מבטיח שקבוצתו, מכבי תל-אביב, תגיע רחוק.
- אורי זוהר (שחקן): מתואר כדמותו מהסרט "מציצים"- רודף שמלות, בליין ומכור לסקס.
- רוני דניאל (כתב חדשות): מוצג כאדם לא-שגרתי ו'מבלבל במוח', ולא-מדויק במילותיו.
- ז'אק כהן' (שחקן): מתואר כמי שמנסה לפייס את כולם עם המוצג שמפרסם, "חומוס אחלה".
- לובה (פיקטיבית): קופאית רוסית עיקשת ועילגת לשון, המתקשה להסתגל לחיים בישראל.
- יאנקו (פיקטיבית): עובד זר ותיק, חובב ריקוד ומנחה את תוכנית הבוקר "גוטי מורצה ישראל".
- חיזקי (פיקטיבית): מדריך טיולים ציוני, מבולבל, עם בעיות נפשיות ועצבים רופפים.
- עמיתי זרמון (פיקטיבית): קריין פרסומות, תשדירים וקדימונים שהעבודה השתלטה על חייו ועל הדרך בה מדבר.
- דרורית (פיקטיבית): מוכרת ארסית במיוחד, הכועסת על לקוחותיה ועל עמיתיה לעבודה.
- יגאל (פיקטיבית): סולן להקת האירועים "בבם" שמכניס את דיכאונות הפרידה שלו מאשתו לתוך השירים שהוא שר באותו אירוע.

## [עריכה] אורנה בנאי

- ג'ודי ניר מוזס שלום (אשת תקשורת): מוצגת כאישה שטחית, פרחה ורדודה, שכל עולמה סביב סלבריטאים ועולם הזוהר. שתלטנית כלפי בעלה, חבר הכנסת סילבן שלום.
- סיגל עזריאלי (ענבל גבריאלי, חברת-כנסת לשעבר): מוצגת כפושעת אלימה, הנוהגת להרבות באיומים כלפי סובביה.
- רוחמה אברהם (חברת-כנסת ויושבת-ראש ועדת הכנסת): מתוארת כפרחה מצועצעת המתפקדת כמזכירה אווילית בלבד.
- כריסטיאנה הוכמן (טטיאנה הופמן, כתבת חוץ של חדשות ערוץ 2): מוצגת כקריינית חדשות בלתי נלאית, הקוראת ידיעות דרמטיות וסתמיות באותה אינטונציה נטולת הדגשות.
- לימור לבנת (שרת החינוך לשעבר וחברת-כנסת): מאופיינת כדמות קשוחה, גברית ואלימה הנוהגת לעתים כמורה רעת-לב וקפדנית.
- בטי רוקאווי (סוכנת דוגמנות): מאופיינת כאישה מוזרה, המאוהבת בעצמה וסולדת מכל אדם אחר.
- ציפי ליבני (שרת החוץ): מתוארת כעורכת דין קרת מזג ועתירת חוטם, המטייחת במיומנות משפטית רבה את פשעיו של אריאל שרון.
- אורנה דץ (בדרנית): מתוארת כאישה שטותית ומרוכזת בעצמה, שלא נותנת חשיבות לרעינות בעלה, משה, לגבי קלטות-הילדים של השניים.
- ניראל קאראנתינג'י (דוגמנית): מתוארת כאחת המאוהבת מעצמה, עקב הזכייה ב"הדוגמניות", אך כאווילית ואגואיסטית.
- עינת שרוף (מפעילת שירה בציבור): מוצגת כאישה מגוחכת, אשר נוהגת להחדיר שירים אל תוך תרבות השיח הרגילה, ולהוריד רמתם.
- רונית אלקבץ (שחקנית): מאופיינת כאישה אפלה ומסתורית, וכשחקנית דרמטית יתר על המידה אשר נוהגת להטיל שחוּר על סובביה.
- מירי רגב (דוברת צה"ל): מתוארת כאחת שתמיד מראיינת את הרמטכ"ל, ומצד שני כמי שמציגה אותו באופן מיופיף.
- מוריה סרק (פיקטיבית): מתנחלת אקטיביסטית, לאומנית וקיצונית הפועלת באלימות המוסוות בטוב-לב מזוייף.
- מרכבה פלדמן (פיקטיבית): דוברת צה"ל לוחמנית ובעלת דעות קיצוניות ביחס לשמאלנים וערבים.

## [עריכה] מריאנו אידלמן

- שאול מופז (שר הבטחון לשעבר ושר התחבורה): מאופיין כמצ'ואיסט, אך גם כחלש אופי והפכפך.
- בנימין נתניהו (חבר-כנסת): מוצג כאדם חלקלק, בוגדני ורודף שמלות שאיבד את מגע הזהב שלו, ונלחץ ברגעים קריטיים.
- עמיר פרץ (שר הביטחון ומנהיג העבודה): מתואר ככסיל מרוצה מעצמו, שאינו מסוגל להבין את חומרת מצבו. בעל אובססיה למגאפונים.
- פנינה רוזנבלום (חברת-כנסת לשעבר וידוענית): מאופניית כשטחית, קלת-דעת ורדודה.
- מרגלית צנעני (זמרת): מתוארת כאישה עממית, קשוחה ומיושנת המסרבת להיכנע לתכתיבים מזויפים של בורגנות.
- דייגו מרדונה (כדורגלן): מוצג כאוויל, הפכפך, בעל בעיות משקל וסמים, המפתה את האנשים סביבו לאכול ולצרוך סמים איתו.
- מיקי בוגנים (מעצב שיער): מאופיין כאדם שמן ומוגזם, האוהב את עצמו, ובעל דעה שלילית תמידית על סובביו.
- רודריגו גונזלס (בדרן): מתואר כגבר שרמנטי, קליל וחסר דעה או מחשבה משל עצמו.
- אייל ברקוביץ' (כדורגלן): מתואר כשחצן בלתי נלאה, אך כושל בתפקידו.
- יאיר לפיד (מנחה טלוויזיה): מאופיין כגבר שרמנטי, רגיש, חנפן ושחצן, המתהדר בקיבורות וזרועות תפוחות משרירים.
- גברי בנאי (שחקן): יד-ימין תמידי ונעלם, בתחילה של ישראל אהרוני (איתו הגיש את "דרך האוכל", ומאוחר יותר של שייקה לוי.
- מרוואן ברגותי (מנהיג פלסטיני): מוצג כפושע הקשור לכלאו עד כדי שאוהב את מקומו בכלא.
- קובי אוז (זמר): מתואר כמי שמנסה להיות "אותנטי" ועממי על ידי סיפור חוויות-ילדות אוויליות.
- עובדיה יוסף (מנהיגה הרוחני של מפלגת ש"ס): מוצג כאיש דתי ומסורתי אך גם גס מאוד, אובססיבי לגבי מפלגתו, ומעתיק ברכות וקללות בו זמנית.
- גברי לוי (רקדן וראש ההתאחדות לכדורגל לשעבר): מאופיין כמטופש, כרסתני ומבוגר, וחובב ריקודים מושבע.
- שמעון מזרחי (בעלי מכבי תל אביב): מתואר כאיש השייך לקבוצתו באופן מוחלט.
- יוסף שילוח (שחקן): מאופיין כמי שמזוהה אך ורק עם תפקידו בסרטי בורקס, וכשחקן לא מקצועי.
- חסן נסראללה (יושב ראש החיזבאללה): מוצג כנדבק לידוענים הישראלים במטרה להפציץ את ישראל במשימותיו הנלוזות.
- בוני גינצבורג (שדר בצ'רלטון): מתואר כאחד המתלהב ומהופנט. מתלהב מהמלחמה בצפון כמו מהמונדיאל.
- מנחם גולן (במאי): מוצג כאחד שעושה שלאגרים לא מושקעים, ומקדמם בצורה זולה.
- סבתא מוסקונה (פיקטיבית): הסבתא במשפחת מוסקונה. מתהגת כצעירה לכל דבר.

## [עריכה] עלמה זק

- ציפי שביט (בדרנית ומנחה): מאופיינת כאישה חסרת-מנוחה ותזזיתית המנסה לבדר בכל מחיר, אך גורמת אך ורק לצרות.
- מאיה בומבילה (מאיה בוסקילה, זמרת): מוצגת כזמרת כסילה ומינית, שקולה ולבושה החושפני מוקצנים.
- דליה איציק (חברת-כנסת ויושבת-ראש הכנסת): מוצגת כאישה רצינית מדי, המאוהבת בעצמה ודורשת תשומת לב באופן קבוע.
- נינט טייב (זמרת): מתוארת כאהובת כל-המדינה וזוכה ליחס כשל מלאך מרום.
- נעמי בלומנטל (חברת-כנסת): מאופיינת כקלפטומנית חולה בנפשה.
- רוני דואני (זמרת): מתוארת כנערה מתבגרת ומטופשת וכחיילת "פקצה".
- יונית לוי (מגישת חדשות): מוצגת כבעלת אובססיה לחדשות שכבר שודרו, אותם מקריאה בדרך דרמטית אך לא עניינית.
- שרה נתניהו (רעיית בנימין נתניהו): מתוארת כאשה חסרת שליטה עצמית, עצבנית ונקמנית, הצורכת תרופות הרגעה.
- רינה מצליח (מגישת טלוויזיה): מתוארת כאישה רצינית לכל דבר בעלת הדגשה וורבאלית מוגזמת.
- אנגלה מרקל (קנצלרית גרמניה): מוצגת כאדם חביב ונעים, אך כאשר מדברת גרמנית- נוהגת לצרוח.
- מיכל אמדורסקי (רקדנית ומנחה): מאופיינת כמעריצה כל דבר, האוהבת לשלב מלים באנגלית, שמשמעותן אינה נהירה לה.
- לואיסנה לופילטו (שחקנית): מתוארת כנערה מטופשת, חשופה למדי והיפר-אקטיבית.
- מאיה ישעיהו (דוגמנית): כלתה של ג. יפית, המתוארת כאוכלת את כל המוצרים שמשווקת בין אם הם אכילים ובין אם לאו.
- מירי נבו (שדרנית ספורט): מתוארת כאישה משעממת ולא עניינית שלא מבינה כלל בספורט.
- שרון סטון (שחקנית אמריקאית): מוצגת כאישה להוטה, אשר כל סובביה מתייחסים רק לגופה החושפני.
- נטשה מוזגוביה (שדרנית טלוויזיה): מתוארת כאישה חזקה נפשית בעלת מבטא רוסי כבד שלא מגיבה לתגובות כלפיה.
- כריסטין פרידמן (דוגמנית): מוצגת כדוגמנית טיפשה וחסרת כל ידע בעברית.
- פאר-לי נשיאל (פיקטיבית): כתבת החוץ של "ארץ נהדרת" (השתתפה רק בעונה הראשונה).
- צליל (פיקטיבית): בת טיפש-עשרה טיפוסית, בעלת גשר גדול על שיניה, ההופך את דבריה לבלתי ברורים.
- ליאורה מוטורו (פיקטיבית): אישה המאוכזבת מגופים שונים במדינה.

## [עריכה] אלי פיניש

- עוזי כהן (סגן ראש עיריית רעננה): מתואר כקוף-אדם פרימיטיבי, נכלולי וילדותי, המשגע את כל האנשים סביבו.
- משה קצב (נשיא המדינה): מאופיין כאדם יומרני, אוויל ותמים.
- שמעון פרס (חבר-כנסת): מתואר כמפסידן תמידי ומיושן, שמנסה באופן נואש להישאר צעיר ועדכני תוך דיבור מלא פאתוס.
- דודו טופז (בדרן): מוצג כמנחה חלקלק וזול.
- דן חלוץ (רמטכ"ל): מתואר כטייס יהיר ושחצן בעל אובססיה למשקפי-שמש.
- לירן שטראובר (כדורגלן): מוצג כשוער כדורגל גרוע במיוחד, וכחברה הכנוע של ענבל גבריאלי.
- משה קראדי (מפכ"ל המשטרה): מאופיין כאיש טיפש ואוויל.
- סילבן שלום (שר החוץ לשעבר): מתואר כפוליטיקאי חלש אופי וכנוע העושה כרצון אשתו, ג'ודי ניר מוזס שלום.
- דן כנר (שדרן רדיו): מוצג כמי שנוהג לפצוח לעתים תכופות בתרגום מצועצע לשירים ישנים.
- יהורם גאון (זמר ושחקן): מתואר כאדם מיושן, המנותק מהתרחשויות עכשוויות.
- דידי הררי (שדרן רדיו): מאופיין כשדר פטפטני ועממי עד לזרא, הנוהג להמציא דמויות שונות.
- גאולה כהן (חברת-כנסת): מאופיינת כאישה משוגעת, לא מסודרת, מקובעת בדעותיה ושונאת את נטיות בנה, צחי הנגבי.
- ג'ובאני רוסו (כדורגלן): מוצג כאדם עילג בכל שפה בה הוא מדבר. מוצג ככדורגלן מזעזע.
- שייקה לוי (שחקן): מתואר כאיש ששונא את העשוויות ואת שני חבריו לשלישיית הגשש החיוור, אך מאוהב בעצמו.
- רפי גינת (מנחה טלוויזיה): מתואר כמנחה חובב אוכל, המנסה לבעת את הציבור באמצעות דרמטיזציה מגוחכת של אמרותיו.
- שלמה שרף (מאמן כדורגל): מוצג כאיש שמן, גס ובהמי, המטיף לגוף בריא אך משמין מאכילת גרעינים מרובה. מאשים את אברהם גרנט בכל צרה שהיא.
- ג. יפית (פרסומאית): מוצגת כמי שמנסה לפרסם בכל זמן מסך שנתון לה.
- יהודה סעדו (זמר): מתואר כמי שיכול אך ורק לשיר את שיר הניצחון שלו מהעונה השלישית של "כוכב נולד" באופן לא ברור.
- מאיר איינשטיין (שדרן כדורגל): מיוצג כשדרן כדורגל, שבכל רגע בו מוזכרת המילה "שער" נטרפת דעתו.
- יורם ארבל (שדרן ספורט): מתואר כאיש מכובד, אך לא מבין כלל בספורט ולא מכיר את השמות של סוגי הספורט, הנוהג להיות דרמטי לגבי אירועים שונים.
- שלמה בניזרי (חבר-כנסת): מוצג כאיש הנגרר אחרי הרב עובדיה יוסף, ומנסה להפוך את בדיחותיו הגסות למחמאות ואיחולים.
- מחמוד אחמדינז'אד (נשיא איראן): מתואר כאיש ילדותי וקטן, שלא פוחד לאיים על ישראל.
- אולסי פרי (שחקן כדורסל): מתואר כאיש גבוה מאוד, שבקושי יודע לדבר עברית.
- יהודה ברקן (במאי ובדרן): מוצג כמי שמשתמש בטריקים מיושנים ולא-מתקדמים במטרה למתוח סובביו באופן לא-ענייני.
- ניר לוי (שחקן): מתואר כמי שרוצה שיקראו לו 'נירו'.
- אבא מוסקונה (פיקטיבית): אב למשפחה המופיעה בסדרת ריאליטי. בטטת כורסה, איש עצלן ואדיש.
- מישו (פיקטיבית): עובד זר שעלה מבוקרשט בעקבות חברו יאנקו, מנחה את תוכנית הבוקר. מצבי רוחו משתנים מתוכנית לתוכנית בקיצוניות.
- אבי טנגה (פיקטיבית): זמר מזרחי הומוסקסואל שמכניס לשיריו תכנים הומוסקסואלים ולא מודע לכך בעצמו.

## [עריכה] דב נבון

- רפי איתן (חבר-כנסת): מתואר כאיש זקן וסנילי לכל הדעות, שכפייתי לגבי רעש, שמיעת חדשות ואסיפת שקיות ניילון.
- משה אלבוחר (שחקן מתיחות לשעבר): איש אשר מקבל תפקידים עלובים ומטופשים מן הבוס שלו, יהודה ברקן.
- מוטי ארואסטי (שחקן כדורסל בעבר): מתואר כאיש מבוגר שלמרות גילו טוען שהוא שחקן כדורסל קופצני וטוב.
- אודי בן-דוד פדרבוש (פיקטיבית): כתב מדיני כושל ופתטי. מחזיק ביחסים כושלים עם אייל קיציס וכן עם חלי, ואינו ממלא תפקידו כראוי. בתחילת העונה השלישית חזר בתשובה ועתה מחזיק בדעות ימניות קיצוניות.
- שוקי (פיקטיבית): ה'ישראלי הטיפוסי' המנסה לנצח ולהרוויח בכל מחיר. הוא ואשתו דורית נמצאים תמיד בסכסוכים.
- משה אדרי (פיקטיבית): תושב שנוכח תמיד בפיגועי טרור לא אמיתיים, וטוען ששלום שמחון אשם בכל.
- "השוטר" (פיקטיבית): שוטר זקן, כושל ופחדן שעיקר מטרתו בחיים היא לא להסתבך בצרות.
- יהודה בלולו (פיקטיבית): מעריץ שרוף של אבי טנגה, שלא פיספס אף הופעה שלו.

## [עריכה] אסי כהן

- אבי נמני (כדורגלן): מתואר כאוויל מושלם, שאינו מצליח להבדיל בין שפות שונות.
- צחי הנגבי (חבר-כנסת): מוצג כפחדן וחלש תמידי, אשר חושב כי הוא אמיץ וחזק.
- שלמה מור יוסף (מנהל ביה"ח הדסה עין-כרם): מתואר כאדם הסולד מכלי התקשורת, ובעקבות מצבו הבריאותי של אריאל שרון ממציא מצבים רפואיים.
- יואב בן-חור (יורם בינור, כתב ופרשן): כתב טלוויזיה לענייני ערבים, שלמרות שחושב כי הוא מומחה, אינו מבין כלל בענייני ובמנהגי הערבים.
- משה כחלון (חבר כנסת): מתואר כאלמוני עד כדי כך שהוא עצמו אינו יודע את שמו וזהותו.
- דוד דביר (רקדן ושופט ריקוד): מוצג כשופט ביקורתי להחריד, שאף אחד אינו יוצא זכאי מלפניו.
- אלכס זיידמן (שדרן ספורט): מתואר כאיש בעל מבטא רוסי כבד, המתקשה לשדר את אולימפיאדת החורף.
- איווט ליברמן (חבר-כנסת): מוצג כאיש אלים, כוחני ומרתיע, החושב שכל העולם מונח על כף רגליו.
- יהודה לוי (שחקן ודוגמן): מתואר כאדם רודף פרסום שאינו מצליח למלא תפקידיו השונים.
- טל ברודי (שחקן כדורסל בעבר): מוצג כשחקן כדורסל שעכשיו מנסה לתרום לנזקקים. בעל מבטא אמריקאי חזק במיוחד.
- אבשלום קור (מנחה טלוויזיה ובלשן): מתואר כאדם מיובש ומשעמם, הנוהג להשתמש במשחקי לשון מגוחכים.
- דויד ברוזה (זמר): מוצג כמי שלא מפסיק לשיר את שיריו וגורם לכולם להתעייף ולהשתעמם מהם.
- אריה מליניאק (שדרן ספורט): מתואר כאחד שמתלהב תמיד מההפצצות כאילו הם שערים במונדיאל.
- מרכוס אבוטבול (פיקטיבית): חזאי המהדורה. מוצג כדוגמן העסוק בעצמו ובתדמיתו ללא הרף. נטייתו המינית אינה ידועה.

## [עריכה] יובל שגב

- יוסי ביילין (חבר-כנסת): מתואר כחנון מושלם, אשר לבוש בתלבושת הזרעון שלו כל הזמן.
- זיקו (פיקטיבית): עובד זר ונגן אקורדיון בתוכנית הבוקר הרומנית.
- דמויות משניות במערכונים שונים.

## [עריכה] משתתפים חד פעמיים

- עדי אשכנזי: מיקי חיימוביץ'.
- גורי אלפי: הנסיך צ'ארלס.
- ישראל אהרוני: אחד מהקונים של לובה.
- מוני מושונוב: סטנלי פישר, נגיד בנק ישראל.
- רבקה מיכאלי: אמו של אודי בן-דוד פדרבוש.
- רועי בר-נתן: גידי גוב.
- אלון נוימן: בנימין זאב הרצל.
- מנשה נוי: אלכסי המאבטח.
- אורי גוטליב: ביל קלינטון.
- רפי רשף: מנהלה של לובה.
- אסי דיין: ראובן, דמותו מ"בטיפול" כמוסכניק.
- שלמה בראבא: יאצק, מדריכו הרוחני של חיזקי.
- נינט טייב: לראשונה בתפקיד עצמה, ושוב כנטע, בתו של הקבלן וחברתו של מישו.
- גידי גוב: גידו, קרוב של מישו ויאנקו.
- אלון הלל: ניקולאי, מתופף שמסתובב עם גידו.
- גילה אלמגור: אלגריה אלמגורי, שחקנית קולנוע רומנית.
- חיים הכט: אברם שכטר, טכנאי הטלוויזיה מושחת.
- ישראל פוליאקוב: הקבלן ("מניוקי") של הרומנים.
- מירי בוהדנה: אשתו הכורדית והעצבנית של יאנקו.

"ארץ נהדרת"
התוכנית: ארץ נהדרת | ארץ נהדרת: דמויות
הדמויות: טל פרידמן (דמויות) | אורנה בנאי (דמויות) | אלי פיניש (דמויות) | דב נבון (דמויות) עלמה זק (דמויות) | מריאנו אידלמן (דמויות) | אסי כהן (דמויות) | יובל שגב (דמויות)
המשתתפים: טל פרידמן | אורנה בנאי | אלי פיניש | דב נבון | עלמה זק מריאנו אידלמן | אסי כהן | יובל שגב | איל קיציס | משתתפים אורחים

מקור: http://he.wikipedia.org../../../%D7%90/%D7%A8/%D7%A5/%D7%90%D7%A8%D7%A5_%D7%A0%D7%94%D7%93%D7%A8%D7%AA_-_%D7%93%D7%9E%D7%95%D7%99%D7%95%D7%AA.html

קטגוריות: ארץ נהדרת | דמויות טלוויזיוניות

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש